Okresná prokuratúra Levice 
Šafárikova 7, 934 01 Levice 1 	

Sp. zn. : 2 Pv 323/13/4402	Levice, 15.11.2013
EEČ : 2-31-134-2013

U Z N E S E N I E

Trestná vec:	obvinený XXXXX 
Prečin:	Nezaplatenie dane podľa § 278 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Levice
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
stíhaného za prečin nezaplatenia dane a poistného podľa § 278 odsek 1 Trestného zákona, ktorého sa dopustil na tom skutkovom základe, že ako živnostník, podnikajúci pod obchodným menom XXXXX XXXXX, s miestom podnikania XXXXX, ul.XXXXX č.9 za obdobie od novembra 2011 do mája 2012 nezaplatil oprávneným subjektom poistné na sociálne poistenie a verejné zdravotné poistenie a to Sociálnej poisťovni, a.s, pobočka Levice vo výške 3.207,25 € a zdravotnej poisťovni Dôvera, a.s. Bratislava vo výške 1.009,22 €, čím takto dlhuje celkom 4.216,47 €,

lebo zanikla trestnosť činu

Odôvodnenie:
Uznesením Okresného riaditeľstva PZ, odboru poriadkovej polície Obvodného oddelenia PZ XXXXX č.ORP 384/SA-LV-2013 zo dňa 6.5.2013 bolo podľa § 199 odsek 1 Trestného poriadku začaté trestné stíhanie za prečin nezaplatenia dane a poistného podľa § 278 odsek l Trestného zákona a uznesením zo dňa 30.8.2013  podľa § 206 odsek 1 Trestného poriadku vznesené obvinenie XXXXX  za vyššie uvedený prečin na tom skutkovom základe, ako je uvedené vo výrokovej časti tohto uznesenia.
	Obvinený XXXXX sa k spáchaniu trestnej činnosti v plnom rozsahu priznal, avšak na svoju obranu uviedol, že sa mu v podnikaní nedarilo, dostával sa do finančnej tiesni, z ktorého dôvodu bol nútený v kritickom období vložiť do pokladne aj svoje vlastné finančné prostriedky vo výške asi 7.000,- €, aby dokázal ďalej podnikať. Napriek tejto zlej finančnej situácie si svoje podĺžnosti voči vyššie uvedeným subjektom dodatočne splnil.
  	Preskúmaním vyšetrovacieho spisu som  zistila, že obvinený skutočne uhradil v plnom rozsahu dlžné poistné. Z výpovede splnomocneného zástupcu zdravotnej poisťovne Dôvera, a.s. Bratislava vyplýva, že obvinený postupne uhradil dlžné poistné vo výške 1.009,22 € a ku dňu 10.10.2013 už u menovaného neevidujú žiadny dlh. Z vyjadrenia splnomocneného zástupcu  Sociálnej poisťovni, a.s., pobočka Levice vyplýva, že obvinený dňa 17.9.2013 uhradil celé dlžné poistné vo výške 3.207,25 €. 
	Zo znaleckého posudku z odboru ekonómia a manažment, účtovníctvo a daňovníctvo vyplýva, že na svojich bežných účtoch vedených v peňažných ústavoch, ktoré využíval na podnikateľské účely nemal dostatok finančných prostriedkov na zaplatenie poistného, avšak v pokladni mal dostatok finančných prostriedkov, aby mohol v kritickom období uhrádzať predmetné poistné oprávneným subjektom.   
	Z vyššie uvedených skutočností teda vyplýva, že trestná činnosť obvinenému bola dostatočne preukázaná, pričom obvinený si dodatočne splnil svoju zákonnú povinnosť, keď  dlžné poistné oprávneným subjektom  v plnom rozsahu uhradil. 
	Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu.
	Podľa § 86 odsek l písmeno e/ Trestného zákona trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 odsek l alebo nezaplatenia dane a poistného podľa § 278 odsek l Trestného zákona, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
	Ako z vyššie uvedených skutočností vyplýva, obvinený XXXXX už ku dňu 30.10.2013, kedy bolo vykonané oboznámenie sa s výsledkami vyšetrovania mal uhradené celé dlžné poistné.
	Preto bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Soňa Angletová
prokurátorka